กลต.ฟันบิ๊กAMCร่วมปั่นหุ้น
ก.ล.ต. กล่าวโทษและเปรียบเทียบปรับผู้กระทำผิดบิ๊กเอเซีย เมทัล ร่วมโบรกเกอร์-นักลงทุนปั่นหุ้น AMC
5 ก.ย. 2555

ก.ล.ต. กล่าวโทษและเปรียบเทียบปรับผู้กระทำผิดบิ๊กเอเซีย เมทัล ร่วมโบรกเกอร์-นักลงทุนปั่นหุ้น AMC
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) กล่าวโทษนายสมชาย ชัยศรีชวาลา นักลงทุน ต่อกรมสอบสวนคดีพิเศษ และเปรียบเทียบปรับ น.ส.ชนินันท์ เหลืองเวคิน ในขณะดำรงตำแหน่งเป็นผู้อำนวยการอาวุโสด้านหลักทรัพย์ของบริษัทหลักทรัพย์ นครหลวงไทย และนายธนกร ฤทธิบันลือ กรรมการบริษัท เอเซีย เมทัล (AMC) เป็นจำนวนเงินรายละ 5 แสนบาท ในฐานความผิดกรณีสร้างราคาหุ้น
ทั้งนี้ ก.ล.ต. ได้รับแจ้งจากตลาดหลักทรัพย์แห่งประเทศไทย ว่า ตรวจสอบพบสภาพการซื้อขายที่ผิดปกติของหุ้น AMC และจากการตรวจสอบเพิ่มเติมของ ก.ล.ต. พบพยานหลักฐานน่าเชื่อได้ว่า ระหว่างวันที่ 13 ก.ย.-16 พ.ย. 2549 นายสมชาย ได้ตกลงหรือรู้เห็นร่วมกับ น.ส.ชนินันท์ ใช้บัญชีซื้อขายหลัก ทรัพย์ของนายสมชายและบุคคลหลายรายซื้อขายหุ้น AMC ในลักษณะอำพราง เพื่อให้บุคคลทั่วไปหลงผิดไปว่าหุ้นนั้นมีการซื้อขายกันมาก หรือราคาหุ้นนั้นเปลี่ยนแปลงไป และมีพฤติกรรมการซื้อขายในลักษณะต่อเนื่อง อันเป็นผลทำให้การซื้อหรือขายหุ้นนั้นผิดไปจากสภาพปกติของตลาด เพื่อชักจูงให้บุคคลทั่วไปทำการซื้อขายหุ้นดังกล่าว และระหว่างวันที่ 26 ธ.ค. 2549-19 ม.ค. 2550 นายธนกร ได้ใช้บัญชีซื้อขายหลักทรัพย์ของบุคคลหลายรายซื้อขายหุ้น AMC ในลักษณะอำพรางเพื่อให้บุคคลทั่วไปหลงผิดไปว่าหุ้นนั้นมีการซื้อขายกันมาก หรือราคาหุ้นนั้นเปลี่ยนแปลงไป และมีพฤติกรรมการซื้อขายในลักษณะต่อเนื่อง อันเป็นผลทำให้การซื้อหรือขายหุ้นนั้นผิดไปจากสภาพปกติของตลาด เพื่อชักจูงให้บุคคลทั่วไปทำการซื้อขายหุ้นดังกล่าว
ก.ล.ต. มีความเห็นว่าการกระทำของนายสมชาย น.ส.ชนินันท์ และนายธนกร เข้าข่ายเป็นความผิดตามมาตรา 243 (1) (2) และมาตรา 244 แห่งพระราชบัญญัติหลักทรัพย์และตลาดหลักทรัพย์ พ.ศ. 2535 ซึ่ง ก.ล.ต. ได้ให้โอกาสบุคคลทั้งสามพิจารณาเข้ารับการเปรียบเทียบปรับแล้ว แต่นายสมชายไม่ยินยอมเข้ารับการเปรียบเทียบ ก.ล.ต. จึงได้กล่าวโทษต่อกรมสอบสวนคดีพิเศษ เมื่อวันที่ 4 ก.ย. 2555 
สำหรับ น.ส.ชนินันท์ และนายธนกร ยินยอมเข้ารับการเปรียบเทียบจากคณะกรรมการเปรียบเทียบ เมื่อวันที่ 20 ส.ค. 2555 โดยบุคคลทั้งสองถูกเปรียบเทียบปรับรายละ 5 แสนบาท สำหรับในด้านการเป็นบุคลากรในธุรกิจตลาดทุน ก.ล.ต. จะได้ดำเนินการกับ น.ส.ชนินันท์ ต่อไป